અરીસા ભુવનના રાજ સિંહાસન પર બેઠેલા તે ચક્રવર્તી ભરત મહારાજા પાસે આ જગતની તમામ સુખ સાહ્યબી હતી. યૌવન શરીર, ભોગ માટેના વિવિધ સાધનો, દાસ દાસીઓ, વૈભવ, વિપુલ સંપત્તિ અને સત્તા બધું જ હતું. એક વાર તેઓ સિંહાસન પર બેઠા હતા ત્યારે એક આંગળીમાંથી વીંટી નીચે સરી પડી. તે આંગળી અડવી લાગી, તેની શોભા જાણે તે વીંટી સાથે ઊતરી ગઈ. મનમાં પ્રશ્ન થયો, વીંટીથી આંગળી સારી લાગે છે કે આંગળી@ને લીધે વીંટી? તેણે બધી જ વીંટીઓ કાઢી નાંખી તો બન્ને હાથ સાધારણ, સામાન્ય રૂપરહિત લાગ્યાં.